《书雪湖寄张高沙诗卷后》
宋代·释居简

大篇如建瓴，小篇如捍城。执此能事柄，凌夺造物真。

雪湖坐此能骨贫，致贫之具犹示人。铿锵应是我辈语，饥鸢悲苦哦清新。

高沙旧日春风手，也是乘槎丈人后。红莲开幕著诗人，此段风流少人有。

飞声郎署知闻旧，扫门谩惜千金帚。不图愿与丈人厚，要看云锦三千首。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。